als_Latn dik_Latn sag_Latn
Përfaqësues të institucioneve të Kosovës kanë uruar zgjedhjen e presidentit të Republikës Federale të Gjermanisë Frank-Walter Steinmeier.
Presidenti i Kosovës, Hashim Thaçi, nëpërmjet një postimi në facebook ka theksuar se roli i Gjermanisë është dëshmuar si vendimtar për stabilitetin në rajon, kurse mbështetja gjermane për Kosovën, ka ndikuar shumë edhe në forcimin e subjektivitetit tonë ndërkombëtar.
"Miku i Kosovës, Frank-Walter Steinmeier, ka qenë mbështetës i vazhdueshëm edhe sa ishte ministër i Jashtëm i Gjermanisë, veçanërisht për dialogun me Serbinë, ndaj të cilit ne mbesim të angazhuar deri në normalizimin e plotë të marrëdhëniet tona si dy shtete të pavarura", ka shkruar Thaçi.
Ndërkohë, kryeministri i Kosovës, Isa Mustafa, ka theksuar se Gjermania ka qenë dhe mbetet ndër partnerët strategjikë të Kosovës, që ka kontribuuar shumë në rindërtimin e Kosovës.
"Me Presidentin Steinmeier vendet e Ballkanit do të kenë një zë të fuqishëm në BE për të nxitur politikat e zhvillimit, integrimin e rajonit tonë në BE dhe për të garantuar paqen në këtë pjesë të Evropës", ka shkruar Mustafa.
Ligjvënësit dhe përfaqësuesit e landeve të Gjermanisë e kanë zgjedhur të dielën, z. Frank-Walter Steinmeier, president të 12-të federal të Gjermanisë.
als_Latn als_Latn als_Latn als_Latn als_Latn als_Latn